《得李伯华书期余往晤感今追昔诗答之》
明代·皇甫汸

逢时四海羡弹冠，每过龙门卜夜阑。忽漫东归依泰岱，几凭西笑当长安。

琼枝愿见何由得，尺素传来亦自难。更道辋川多胜迹，相邀裴迪共挥翰。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。